ทุกหน่วยงานลดพื้นที่น้ำท่วมขัง เร่งเยียวยาประชาชนให้เร็วที่สุด ควบคู่กับการผันน้ำสำรองเก็บไว้ใช้ช่วงหน้าแล้ง
พลเอก ประวิตร วงษ์สุวรรณ รองนายกรัฐมนตรี ประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 3/65 ผ่านระบบ VTC ณ มูลนิธิอนุรักษ์ป่ารอยต่อฯ เพื่อติดตามสถานการณ์การบริหารจัดการน้ำ พร้อมทั้งเตรียมการรองรับน้ำช่วงหน้าแล้ง โดยได้รับทราบสถานการณ์น้ำท่วมขังในหลายพื้นที่ จากปริมาณน้ำสะสมที่มีมาก ส่งผลลำน้ำสายหลักเอ่อล้น โดยเฉพาะลุ่มเจ้าพระยา แม่น้ำมูลและแม่น้ำชี ที่ต้องเร่งให้การช่วยเหลือระบายน้ำและผันน้ำเข้าเก็บพื้นที่แก้มลิง สำรองน้ำไว้ใช้ช่วงหน้าแล้งคราวเดียวกัน ภาพรวมมีแหล่งน้ำที่ต้องเฝ้าระวังจำนวน 765 แห่ง ที่มีน้ำมากกว่าร้อยละ 80 ของความจุ พร้อมทั้งรับทราบการดำเนินงานของศูนย์ส่วนหน้าเพื่อบริหารจัดการน้ำภาคกลาง และภาคตะวันออกเฉียงเหนือ โดยขอให้กรมชลประทาน ตรวจสอบความเสียหายพนังกั้นน้ำพื้นที่ท้ายอ่างให้มีความมั่นคงปลอดภัย เพื่อใช้บริหารจัดการน้ำได้เต็มศักยภาพ จากนั้น ที่ประชุมได้ร่วมพิจารณา (ร่าง) มาตรการรองรับฤดูแล้ง 10 มาตรการ อาทิ การเก็บกักน้ำ การเฝ้าระวังและจัดหาแหล่งน้ำสำรอง การเพิ่มประสิทธิภาพการใช้น้ำภาคการเกษตรพลเอก ประวิตร แสดงความเป็นห่วงประชาชนในพื้นที่ที่มีน้ำท่วมขัง ขอให้ทุกหน่วยงาน สนับสนุนฝ่ายปกครองในพื้นที่ เร่งเข้าไปสำรวจและระบายน้ำออกจากพื้นที่น้ำท่วมขังให้เร็วขึ้น พร้อมเข้าไปช่วยเหลือเยียวยาประชาชนทันที คาดว่าสถานการณ์จะดีขึ้น พร้อมขอให้กรมชลประทาน พิจารณาเก็บกักน้ำเข้าพื้นที่แก้มลิง หรือแหล่งน้ำในพื้นที่ เพื่อรองรับการแก้ปัญหาภาคการเกษตรและอุตสาหกรรมในช่วงหน้าแล้ง ตรวจสอบความแข็งแรงของแหล่งเก็บกักน้ำและความพร้อมของเครื่องมือ รวมทั้งแผนปฏิบัติการแก้ปัญหาภัยแล้งในคราวเดียวกัน